དེ་ཡང་སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་གིས་ཕྱི་ཟླ་༨ཚེས་༢༩ཉིན་ས་རྭ་རིག་ལམ་སློབ་གཉེར་ཁང་གི་མཐོ་སློབ་ཏུ་འཚོགས་པའི་སྐབས་དང་པོའི་ནང་པའི་ཚན་རིག་དང་།ལྟ་གྲུབ་འཛིན་གྲྭའི་དགེ་སློབ་རྣམས་ལ་མཇལ་ཁ་དང་ལྷན་བཀའ་སློབ་ཕེབས་དོན།འཛམ་གླིང་ནང་དུ་མི་གྲངས་དུང་ཕྱུར་༧༠ཡོད་པའི་ནང་ནས་དུང་ཕྱུར་༡༠ཡིས་ཆོས་ཁས་ལེན་བྱེད་ཀྱི་མེད་པ་དང་།ཁོང་ཚོ་བདེ་བ་འདོད་ཅིང་སྡུག་བསྔལ་མི་འདོད་པ་གཅིག་མཚུངས་ཀྱི་ཆ་ནས།འགྲོ་བ་མི་ཚང་མར་ཁྱབ་པའི་ཆོས་དང་མ་འབྲེལ་བའི་བཟང་སྤྱོད་སྐོར་དར་སྤེལ་གང་ཐུབ་བྱུང་ན་ཕན་ནུས་ལྡན་པ་ཞིག་ཡོང་གི་རེད་ཅེས་དང་།བོད་ཀྱི་ནང་པ་སངས་རྒྱས་པའི་བཀའ་བསྟན་བཅོས་ཀྱི་ནང་དོན་རྣམས་དེང་དུས་འཕྲུལ་རིགས་ཆེས་ཡར་ཐོན་དུ་གྱུར་བའི་འཛམ་གླིང་ནང་དུ།ཚན་རིག་གིས་སྤྱི་ཚོགས་ལ་ཕར་ཞབས་འདེགས་སྒྲུབ་ཐུབ་པའི་ནུས་པ་ཞིག་ཡོད་པ་ར་འཕྲོད་བྱུང་ཡོང་གི་ཡོད་པས།དེ་འདྲའི་ཁྱད་ནོར་ལྡན་པའི་རང་མི་རིགས་ཀྱི་སྐད་དང་།ཡི་གེདེ་ལ་བརྟེན་པའི་ནང་པའི་ཡུལ་ལུང་གཞན་ལ་མེད་པའི་ནང་པའི་བཀའ་བསྟན་བཅོས་ཆ་ཚང་བ་ཡོད་པ་རྣམས་ལ་བོད་པའི་གཞོན་སྐྱེས་ཚོས་དོ་སྣང་དང་ཁུར་ལེན་བྱ་དགོས་པ་བཀའ་གནང་འདུག